作者:盧祖皋
標題:沁園春
內容:幾葉凋楓，半篙寒日，傍橋系船。愛洞門深鎖，人間福地，雙溪分佔，天上星躔。破帽敧寒，短鞭敲月，此地經行知幾年。空贏得，似沈郎消瘦，還欠詩篇。沙鷗伴我愁眠。向水驛風亭紅蓼邊。有村醪可飲，且須同醉，溪魚堪鱠，切莫論錢。笠澤波頭，垂虹橋上，橙蟹肥時霜滿天。相隨否，算江南江北，惟有君閒。